khistorydata/jeongjo-sjw-relations huggingface dataset:
정조 18년
甲寅七月二十七日辰時上御重熙堂右副承旨入侍時右副承旨尹行任假注書徐俊輔記注官金良倜承膺祚原任直提學徐鼎修原任直閣鄭東浚以次進伏訖上曰渴望之餘始得甘澍而油雲四低可占沛然萬幸萬幸鼎修曰多日釀雨今始霔下必當有方千之大霈矣東浚曰聞鄕人之言則今年節晩故及此霔下必有登熟之喜云矣上曰人才固與時升降而至於醫官術業亦不如前以今番議藥等節觀之一無拈出當劑而議定者誠可悶然鼎修曰醫術之空疎未有如今時者也人才之大不如前果如聖敎矣東浚曰今番聖候當初則不過表症而如是彌留者亦是今日醫官之無其人矣上曰方外之如洪旭浩輩無一可觀矣仍命退諸臣以次退出
정조 18년
甲寅七月二十七日酉時上御重熙堂右副承旨與提調入侍時右副承旨尹行任假注書徐俊輔記注官金良倜承膺祚藥房提調徐有防以次進伏訖上曰傅貼之藥諸醫有議定者耶有防曰諸醫相議而姑無當劑大黃作末合熊膽而傅貼則或有益於外面熱候云而此則諸議皆曰不可云矣上曰皮載吉之熊膽膏昨年則有效而今則無分寸之益矣上曰昨夜及今日之雨爲民事萬幸有防曰八道似得均沾矣命書傳敎曰夜下別諭以寓修省一分之思自朝霏霔晩乃滂沱渴望之餘歡天喜地同雲四低可占遠近之均洽得雨形止之登聞豈待此諭而憧憧之極有此申申竝與雨後農形後錄列邑狀聞事下諭諸道仍命退諸臣以次退出
정조 18년
行都承旨鄭大容內閣進左承旨未差行右承旨洪義榮坐直左副承旨韓晩裕坐右副承旨尹行任坐直同副承旨李益運坐注書鄭文始拿處傳旨未下一員未差假注書徐俊輔仕直趙台榮仕事變假注書尹濟弘仕
정조 18년
藥房提調徐有防副提調鄭大容啓曰宸誠仰格甘霈普洽玉候奏康復之慶穡事占登熟之喜伏未審夜間聖體調攝若何寢睡水剌之節何如臣等率諸御醫趁早入診詳察聖候爲宜臣等不任區區下忱敢來問安竝此仰稟答曰知道甘澍通宵民事萬幸入侍時議藥可也
정조 18년
洪義榮啓曰今日乃是處暑自明日視事所當取稟而老炎猶甚新涼未生姑觀日候更稟之意敢啓傳曰知道
정조 18년
洪義榮啓曰照訖講亦是國試爲試官者固當一遵節目無敢違越而今聞一所照訖講講居不者試以製述替給粗栍云事未前有萬萬駭然當該試官史官所當重勘而本院請推之外無他可施之罰何以爲之敢稟傳曰面試之法朝廷猶不爲之則史官焉敢以製述更試面試乎不可以迂闊論萬萬駭然拿問嚴處試官若令勿爲史官豈可爲之至於以不爲粗此亦科試焉敢乃爾該所試官査出捧現告亦爲拿問嚴處
정조 18년
以領議政洪樂性左議政金履素初度呈辭傳于鄭大容曰遣史官封還
정조 18년
李益運書啓臣敬奉聖諭馳往傳諭于南部會賢坊部越邊契議政府領議政洪樂性所住處則以爲昨伏承疏批猥蒙不世之異數益切感惶之微忱冒陳附奏恭竢處分千萬匪意恩諭荐降承宣儼臨且驚且惶罔知措躬之所玉候將攝之中緣臣無狀日貽酬應之勞而鈇鉞之誅當被不被隆摯之恩愈往愈侈感泣之極懍慄冞切臣雖至愚至頑苟有一分省識則豈不知恩禮之不可虛辱義分之不可暫虧竭蹶趨簉仰承起居參聞議藥少伸焦鬱之下情而冥然若無知無覺不思變動之計者豈徒爲一身之廉防哉臣身一出則四方之嗤罵一世之譏嘲固無可言而相府之體貌由身而不尊朝廷之羞辱由身而莫甚臣所以甘犯辜慢煩瀆之科而不敢爲冒昧進身之圖者也臣於此時以區區賤疾之狀仰瀆宸聽尤極悚蹙添一死罪而宿病添劇新症闖發神精倍加昏迷衷懇亦莫罄悉秪自伏地隕越惟願遄被嚴譴云矣敢啓傳曰知道
정조 18년
吏曹口傳政事以閔百準爲韓山郡守
정조 18년
刑曹啓目罪人金千秀口招云云問目內辭緣泛稱遲晩刑推得情何如判付啓定配收贖放送此後更以院隷呼望事有入徹之事該隷嚴刑爲奴首隷亦爲重治事捧侤音放送爲良如敎
정조 18년
前參奉李尙熙疏曰伏以臣以璿派後裔猥蒙我殿下拂拭之恩濫沾殊渥非止一再每念恩榮愚忠耿結恒切獻芹之微忱今當我殿下憫旱求言之會敢陳平日蓄積之愚見伏願聖明恕其僭妄而垂察焉惟我聖上今於靜攝中憫旱之聖念憧憧於宵旰前後責躬之敎有邁於殷湯之六事宋公之三言宜有天心之降格而珪璧徧擧冥應猶遲上天之載漠無聲臭則何事之召災而何爲而弭災固難仰測而第以人事修省之道言之則莫如去奢侈務誠實蓋侈靡之習莫近日若也朝廷之上未見淸素之風閭巷之間專無朴質之俗第宅衣章之宏侈車馬器用之華靡貪墨之所由生也飮食遊宴之務勝冠婚葬祭之踰分耗財之所由起也百金古所稱中人一家之産而見今上自朝著士族下至閭井胥吏一冠一婚動費千金農夫粒粒之苦而游食者若流紅女絲絲之勤而游衣者如水此足以天心之致譴也聖上憂勤之敎若慈父之念赤子有足以格神明感䐁魚而爲今日對揚之臣終無一人以聖心爲心憂國如家視民如子承流分憂之地未有誠實圖報之心六府無允治之績七事有徒名之歎上以誠心而畀之下以文具而應之上則有錦玉靡安之念而下則有貨色耽樂之風以朝家之爵祿下爲作福之權以朝家之刑杖下爲快心之具此足以天心之致譴也書曰洚水警予唐堯聖德有何可警之事而天以水警之哉其時君臣猶以墮哉隳哉爲戒則惟彼高高上天臨下有爀安知今日之旱不使殿下之臣隣惕然於墮隳之戒交修共貞絶祛侈靡之習務盡誠實之道以爲轉災爲祥之會哉伏願聖明益恢乾剛之德誕降明命凡於侈靡耗財之事攸泛不誠之處洞加嚴懲以應天心焉臣以一介冗散之蹤有此出位言事者極知猥越之爲罪而有懷無隱亦是臣子之常分故敢以在職時迷見本土之民情妄爲條陳焉臣於待罪本陵時有區區一得之思欲爲仰陳者久矣蓋在前本陵三次失火之變專由乎火巢之不善爲制顧其火巢之役每在於春間故茂密之草樹經秋經冬枯莖枯葉堆積相連於丘壑之間故雖使三里民人芟刈爬櫛爲界限而焚之尙易於延燒者固其勢也以臣愚見莫如七八月之間趁其莖葉未枯之時刈其草樹爬櫛其根葉而廣分其界限及至春間謹飭其火路而爲巢則必無延燒之慮且三里民人一時使役已是應行之事決無間於春秋之分若於秋間已爲芟刈爬櫛之役則當春火巢不過一陵官董率如干陵卒而足矣此實爲陵寢萬全之長策也且本陵大路自古轉繞於靑龍堰下矣以其近水穿破之故民人輩以些小費力於修道之致因改其路於靑龍要害處一年二年漸至岡脈之割斷此是陵寢百餘步之內靑龍也顧其地勢謹當補築之不暇何況移路於其上以致岡脈之割斷乎臣於待罪陵官時以此屢議於道臣終未免矛盾而止且雖一時自下修改難保其永久遵行而係是本陵莫重之事故敢此條陳伏願亟令道臣與陵官及時變通其火巢釐改其道路焉本陵陵卒元戶只爲十五人而如干位田今旣年久多入川浦之故朝令每以卽卽尺量後以官屯給代而本府與陵官勢不相敵旣未能隨縮受代雖或給代而名存實無故陵卒無以糊口擧皆爲人傭雇其何專意守護乎且所謂保人十五名散在各邑徒其名而無其實此宜亟令道臣嚴飭本官俾卽尺量其川浦之地一一給代保軍亦以有根着實戶竝爲塡充俾得保存專意守護焉臣生長於永興其於本府民瘼實多習知者而曾於庚戌八月日入侍時伏承永興還弊下詢之恩敎而惶恐猥越不敢仰陳矣今於應旨之疏敢此尾陳焉還穀之多莫如永興故民不能支堪而流散戊申己酉以前則一府民戶爲一萬一千餘戶矣見今餘存爲九千餘戶而除却各樣應頉則受還之戶僅止七千此爲民小穀多之痼弊也元還七萬二千石中最所爲弊者唐米一萬八千八百餘石也蓋唐米本非土宜故種者旣鮮名雖米穀實則皮唐而又多空殼小無民食而當春受糴徒煩往來之費而受無所食及秋督糴備納騰踊之價而辦自白地民人輩聚首相語曰若不離永興無以免唐還流民不返居者又散臣恐若此不已則不出十年永興之餘民無幾矣緣此無益之唐還坐失安土之赤子而父子兄弟號泣相離爲他境之流丐顧其景色之愁慘亦足爲傷和氣之一端與其有還而無民曷若祛還而保民乎哉在今矯弊之道以其元還分劃於民多穀小之邑而所謂唐還依戶曹定例一竝作錢則可爲近六萬之錢矣臣謂趁今發賣以補公用以革民弊則永興一境自作樂土不待朝令之召集而歌詠聖德日如歸市矣本邑之改量在於三去丙午已經百餘年之久故山川變易沃瘠互換昔之高低之田今多川覆而不耕前者腴沃之地後爲沮洳而空棄量外汚濕之土近水新泥之區今作良田腴庄從其舊量而民人有白地之冤收其新稅而公家無漏結之得自戊申己酉大歉之後朝家雖有隨起收稅之令徒爲文具而無實效元量之白徵依舊於殘民賣田之新稅消瀜於中間此實及今不可不改量者也雖或以荒年爲言改量自是民情之至願也則歲之豐歉無關於從民願之政矣臣因此而又有海戶痼瘼之可言者蓋所謂揮罹者海民之生涯而稅屬均廳者也定稅於揮罹之基有若量付之元田一定其稅勒爲移易不得之法而比摠於壬寅故雖不獲一鱗而撤其漁基以其面名不知者之稅白地疊徵於餘存之海戶此實海戶之至冤而日以流散其所爲弊非獨本邑至於定平文川等沿邑率皆以此而逃散故近來海物之翔貴於京市良由是也今若更申隨起收稅之法則持網入海者必將絡續於可漁之場而安業矣海戶無白徵之冤而朝家有增稅之效矣此等諸條實是永興一府爲瘼旣如是深切則八域之內何處無可矯之弊乎伏願聖明博採邑弊民情一一釐革以爲慰人心弭天災之道焉云云省疏具悉奢侈之害甚於天災古人之格言近來浮靡奢汰日甚一日爾能說其弊甚可嘉也然所謂矯弊之道在於朝廷當隨處留意附陳除草事岡路事復戶事令道伯論理狀聞後稟處永興唐還事改量事海稅事亦付之道臣如有意見使之狀聞
정조 18년
甲寅七月二十八日辰時上御重熙堂藥房入診右承旨同爲入侍時藥房提調徐有防副提調鄭大容行右承旨洪義榮假注書徐俊輔趙台榮記注官金良倜承膺祚原任直提學徐鼎修檢校直提學金載瓚一直提學徐龍輔原任直閣尹行任醫官金光國金孝儉周命新李敬倍李周憲李敬德吳仁豐丁希泰柳光翼金學祖以次進伏訖有防曰夜間諸節俄從入侍醫官而聞知下情萬萬焦迫矣上曰昨夜以浮熱刺痛之症不得着一睡矣有防曰今則日熱異於庚暑症候似當次次勿藥而熱氣之尙爾欠寧何等煎灼乎上曰夜睡之不穩由於熱氣之浮上此症若除減則夜睡自當善爲之矣有防曰令醫官入診恐宜矣上曰唯柳光翼入診奏曰脈候右三部平穩均適而左三部略有浮意似是感候之未解而然矣周命新診候訖奏曰脈候左右三部平均安穩而浮熱之候似因涼散之不足而然矣金學祖診候訖奏曰脈候左三部似有暫浮之意而大抵夜間燥熱之候必是血分之尙未涼潤而然當用活血涼熱之劑矣上曰提調退與諸醫議藥以入可也仍命藥房先退上曰同副承旨入侍出榻敎賤臣承命出傳同副承旨李益運進伏命書傳敎曰自朝至夜測雨器水深爲二寸有餘甘之滂霈雖荷神賜獻官以下賞典亦係彝典社壇祈雨祭獻官行判中樞府事朴宗岳熟馬一匹賜給典祀官奉常判官柳師模執禮副司果尹序東大祝副司果李相璜監察趙時衡各兒馬一匹賜給祝史副司果鄭國仁齋郞工曹佐郞金龍淳各上弦弓一張賜給贊者引儀金東覽謁者引儀任希澤各不粧弓一張賜給命退承史以次退出
정조 18년
甲寅七月二十八日午時上御重熙堂右副承旨入侍時右副承旨尹行任假注書徐俊輔記注官金良倜承膺祚檢校直提學徐有防原任直提學徐鼎修以次進伏訖上曰今番甘雨果皆浹洽耶鼎修曰上天同雲數日霔下八道之均霑可以推知矣上曰晴亦善晴矣上曰諸症尙未少勝何以則得當劑而服之耶有防曰諸醫言內今番議定之逍遙散必有聖效云云矣上曰進御加味逍遙散一貼煎入出榻敎仍命退諸臣以次退出
정조 18년
甲寅七月二十八日酉時上御重熙堂坐直承旨與提調入侍時坐直承旨尹行任假注書徐俊輔記注官金良倜承膺祚藥房提調徐有防以次進伏訖有防曰午來諸節更若何浮熱及刺痛之候比朝少勝耶上曰別無差勝矣予意則得雨之後必當有向減之喜云矣甘霈今已恰慰而尙不差勝誠悶然矣有防曰今日卽處暑而日熱無前故症候尙未奏勿藥也甘雨已下聖心悅豫而又況今日以後似當有次次涼生之意不日差勝下情企待之耳上曰王大妃殿進御香砂六君子湯停止消風散一貼煎入出榻敎上曰韓山郡守之代令該曹口傳差出待下批當日辭朝出榻敎仍命退諸臣以次退出
정조 18년
行都承旨鄭大容內閣進行左承旨林濟遠未肅拜行右承旨洪義榮坐左副承旨未差右副承旨尹行任坐直同副承旨李益運坐直注書鄭文始拿處一員未差假注書徐俊輔仕直趙台榮仕事變假注書尹濟弘仕
정조 18년
藥房提調徐有防副提調鄭大容啓曰伏未審夜間聖體調攝若何寢睡水剌之節何如昨日湯劑進御之後諸節益有差勝之效乎臣等率諸御醫趁早入診詳察聖候議定繼進當否爲宜臣等不任終宵憂慮敢來問安竝此仰稟答曰知道諸症尙苦惟睡意稍穩此似藥效矣
정조 18년
傳于洪義榮曰禮房承旨馳詣宗廟景慕宮奉審摘奸以來
정조 18년
鄭大容啓曰韓山郡守閔百準當日辭朝事命下而家有拘忌不得入闕何以爲之敢稟傳曰望筒勿施差代
정조 18년
尹行任啓曰合辭闕啓已至多日事甚未安今日政新除授臺諫竝待下批牌招未肅拜大司憲一體牌招何如傳曰允
정조 18년
尹行任啓曰同副承旨李益運入侍臣行任吏兵批兼進之意敢啓傳曰知道
정조 18년
有政吏批判書金載瓚參判黃昇源參議金履翼行都承旨鄭大容進以林濟遠爲承旨朴基正爲大司諫康聖翊爲正言尹序東爲副校理姜垣爲工曹參判李𡊠爲同經筵趙鎭寬林蓍喆爲同義禁李秉鼎爲典醫提調沈頤之爲平市提調李秉喆爲宗簿正李運行爲兵曹正郞趙象存爲司僕主簿徐有聞爲全羅左道京試官李秉淳爲韓山郡守尹溥爲懿昭墓守衛官別兼春秋單李相璜故通德郞李俊贈童蒙敎官故通德郞李慶恒贈童蒙敎官以上孝行卓異贈職事承傳
정조 18년
再政吏批啓曰禮曹參議今當差出而擬望之人乏少承旨及外任竝擬何如傳曰允以韓晩裕爲禮曹參議兼知經筵單李𡊠兼同經筵單沈頤之
정조 18년
兵批判書具庠病參判柳誼病參議姜彝正入直進參知李趾永病右副承旨尹行任進以洪樂淵爲副護軍林濟遠沈興永爲副司直鄭尙愚洪樂游李萬榮崔時淳爲副司果
정조 18년
李益運啓曰卽見漢城府坐不坐單子則判尹尹師國連日懸病非但詞訟劇地委屬可悶近來飭敎何等申嚴則許久曠衙事甚未安推考警責何如傳曰允
정조 18년
以京畿監司徐龍輔狀啓坡州居民人金大鎰等十六名拯活人江華通政金兌郁施賞一款令該曹考例稟處事傳于李益運曰漆夜霧海救出近二十人命云者極可嘉何待回啓特爲賞加今夜內敎旨安寶與此回諭下送該道
정조 18년
以忠淸監司李亨元狀啓八月令進上生松茸及早紅杮子限內不得封進惶恐待罪事傳于洪義榮曰勿待罪事回諭
정조 18년
尹行任以兵曹意啓曰去四月二十二日因傳敎濟州人朴重煥南行部將加設單付下批而待上來草記事命下矣部將朴重煥上來今日肅謝敢啓傳曰與吏曹正郞康聖翊待下敎待令可也
정조 18년
尹行任以兵曹意啓曰內禁衛將吳載重老母宿病沈綿當暑添劇不忍離捨供職呈狀乞遞情理旣如是則不可强令察任景福宮衛將沈聖澤除授在外過限未上來竝改差何如傳曰允
정조 18년
尹行任以義禁府意啓曰照訖講一所史官吳泰曾拿問嚴處事傳旨啓下矣吳泰曾纔因他罪已爲拿囚製述更試一款待開坐添問目捧供之意敢啓傳曰知道
정조 18년
判府事朴宗岳箚曰伏以卽伏見傳敎下者有賜馬之命臣不勝瞿然慙悚之至今玆一夜滂霈之澤得於四旬暵乾之餘亶由我聖上方寸之禱不以靜攝而少弛雲漢之望不以乙丙而有間圭璧徧擧常膳特減至誠惻怛轉災爲祥果見神天孚格甘雨霈然枯苗回靑焦原帶潤在朝卿士瞻宸極而詠屢豐之頌在野父老仰至德而歌億秭之詩猗歟盛哉殷湯六責而得千里之雨宋景三言而徙一度之星古聞其語今覩其休惟此寵錫之典胡爲而及於臣身也臣奉令承敎社壝祗事卽是常分之當然而初無微勞之可言苟使臣貪榮冒恩若固有之則不幾近於古人所謂貪天以爲功乎聖念雖出於遵例臣心益愧於罔功伏地惶蹙靡所容措玆敢短箚陳籲伏乞聖明亟收成命以重彝典以安賤分幸甚云云答曰省箚具悉卿懇彝典也與亦有幸何辭卿其勿辭受帖仍傳曰此批答遣史官傳諭
정조 18년
甲寅七月二十九日卯時上御重熙堂藥房入診入侍時提調徐有防副提調鄭大容假注書徐俊輔記注官金良倜承膺祚檢校直提學金載瓚一直提學徐龍輔原任直閣尹行任醫官柳光翼金孝儉金光國李敬培周命新白尙一李周憲張宅祚吳仁豐丁希泰以次進伏訖有防曰夜間諸節俄因批旨又從醫官而承聞矣寢睡雖幸少勝而浮熱猶有餘症下情不勝焦迫矣上曰睡意則近來明發之餘不無少勝而疹處熱氣尙爾作苦矣有防曰今番進御湯劑諸醫皆以爲必當有聖效云夜間寢睡之少勝或因藥效而然耶上曰似不無藥效矣當歸雖分錢之間予不得服之蓋服必作滯故耳今番則服輒順下少無滯意誠異常矣有防曰今番湯劑必是當劑而然因此勿藥區區之望也上曰洪旭浩不爲入來乎大容曰不爲入來矣有防曰李明運方帶都提軍官所着笠天翼恐有不便於診察之際故使之權着帽帶矣上曰諸症使醫官輩詳傳乎有防曰已爲詳傳矣上敎白尙一曰癤處傅貼當否爾須出問於李翼昌而回奏也上曰王大妃殿進御消風散一貼煎入出榻敎上曰王大妃殿進御消風散一貼更爲煎入出榻敎上曰進御加味逍遙散一貼煎入出榻敎上曰進御加味逍遙散一貼更爲煎入出榻敎上曰提調亦出去與醫官輩議定傅貼之藥可也仍命退諸臣以次退出
정조 18년
甲寅七月二十九日辰時上御重熙堂右副承旨與提調入侍時右副承旨尹行任假注書徐俊輔記注官金良倜承膺祚藥房提調徐有防原任直閣鄭東浚以次進伏訖上曰傅貼之藥有當劑云耶有防曰諸醫以爲傅貼姑無十全當劑而方値劇熱之時姑爲停止爲好云矣上曰水原留守入侍出榻敎賤臣承命出與水原留守趙心泰偕入進伏上曰今番雨澤本府何如耶心泰曰水深爲一寸四分矣上曰城役至於何境乎心泰曰其間姑停而今則已得雨矣且渠輩亦顒望石手木手皆令一兩日內下來而形止則北門虹霓幾皆爲之矣上曰上樑當在何時乎心泰曰似在來月望間矣上曰今番軍馬何如耶心泰曰似勝於昨年矣其間亦多有步才之稍優者雖不及於京軍馬而若收養習步則足可用之渠輩之家計稍實者賴此而亦不費力於馬政云矣上曰親軍衛中有馬才者乎心泰曰敎習則亦當有成就者鄕軍給馬八道所未有之恩典若能次次操鍊豈無可用之才乎此則專在於守臣勸勵節制之方矣心泰曰本府右列以內外村差出而試射則姑無通瀜許赴之擧臣意則使之通內外村許赴似無向隅之歎矣上曰從當處分而此可謂不費之惠矣上曰城門看役誰乎心泰曰南門則金樂淳李邦運北門則李栢然丁遇泰矣上曰鄕武士有仕路乎心泰曰頃者仰達尙未蒙處分矣銓曹間間收用好矣上曰哨官每都目過矣內營幾都目外營幾都目定式好矣上曰城役今年內當築幾許心泰曰今年內欲限一千二百餘步爲之爲計而姑未可知矣今年內此若如計築成則此後事比諸初頭似不難矣上曰醫官中針醫使之入侍賤臣承命出傳醫官白尙一皮弘均皮哉吉鄭允僑入進伏上曰傅貼之藥爾等果相議乎尙一曰臣等俄已爛議而疹候異於癤腫故當劑姑未思得矣上曰時時刺痛誠悶然矣尙一曰外治旣無當劑而湯劑今已奏效矣次次勿藥則自可無刺痛浮熱之節矣東浚曰秋熱甚於庚炎傅貼之節恐或妨於煩鬱不如內治之爲得宜矣上曰行宮圖形自某至某有若複道何必如是爲之也務從質朴堅固好矣心泰曰以圖形觀之雖若近巧而實則不然矣心泰曰城役物力之貸用於均廳者爲二十萬兩而目下姑無成就者則此非盡入於工役許多物種分排措置之際所費浩汗物力每患苟艱臣不勝悚悶又限十萬兩貸得於均廳然後庶無乏財停役之弊故敢此仰達上曰依爲之出擧條上曰政官牌招開政出榻敎命書傳敎曰照訖講時春秋館承文院官之一員眼同參試卽監試之監察大科之臺諫爲監試之意也今番兩所進去史官皆被拿藝文館則前翰林李相璜特差別兼使之進去承文院則假注書趙台榮進去京試官李相璜聞其篤老侍下勢難遠離今日政差代照訖試官之代亦卽改付標仍命退諸臣以次退出
정조 18년
甲寅七月二十九日酉時上御重熙堂同副承旨入侍時同副承旨李益運假注書趙台榮記注官金良倜承膺祚以次進伏訖上曰今此禮曹參議望筒只爲二望而又況是尹行任尹行元二人則雖非同姓事甚苟且更爲擬入事分付吏批有闕之代皆令差出事亦爲分付可也命退承史以次退出
정조 18년
行都承旨鄭大容內閣進行左承旨林濟遠坐行右承旨洪義榮坐直左副承旨尹行任坐直右副承旨洪義浩坐同副承旨李益運坐注書鄭文始病一員未差假注書徐俊輔仕直趙台榮仕事變假注書尹濟弘仕
정조 18년
藥房提調徐有防副提調鄭大容啓曰伏未審夜間聖體調攝若何寢睡水剌之節何如昨日湯劑連爲進御之後諸節益有差勝之效乎臣等率諸御醫趁早入診詳察聖候議定繼進當否爲宜臣等不任終宵憂慮敢來問安竝此仰稟答曰知道去夜藥效比去去夜似分明矣
정조 18년
林濟遠啓曰大司憲李在學未肅拜執義李遇濟掌令鄭毅祚韓用鐸持平洪秉臣南履翼呈辭監察茶時之意敢啓傳曰知道
정조 18년
洪義榮啓曰來初五日朝參日次矣敢稟傳曰停
정조 18년
洪義榮啓曰文臣製述以何日爲之乎敢稟傳曰差勝後更稟
정조 18년
禮曹判書前望單子入之洪良浩落點
정조 18년
林濟遠以禮曹言啓曰太廟新展謁取稟草記傳曰處暑後更稟可也事命下矣展謁吉日以何間推擇乎敢稟傳曰差勝後更稟
정조 18년
林濟遠以禮曹言啓曰景慕宮秋展謁取稟草記傳曰處暑後更稟可也事命下矣展謁吉日以何間推擇乎敢稟傳曰差勝後更稟
정조 18년
林濟遠以禮曹言啓曰每年各陵展謁春則二三月秋則八九月取稟事曾有定式而今春展謁取稟草記傳曰慶科亦有所重今朔內勢難動駕以數處陵寢之未及展謁每年有春秋兩次取稟而近陵幾皆歷謁今番春幸退行於秋後情禮無所欠缺待秋更稟可也事命下矣今秋展謁定於何陵而以何間推擇乎敢稟傳曰差勝後更稟
정조 18년
尹行任以兵曹言啓曰卽接慶熙宮衛將牒報則開陽門西邊松木一株拔根顚仆云令該所依例斫去之意敢啓傳曰知道
정조 18년
尹行任以壯勇言啓曰本營軍兵等中日習射時鳥銃沒技人依節目別單書入之意敢啓傳曰知道
정조 18년
李益運以賑恤廳言啓曰中部大廟洞契任掌金光弼今月初一日本洞路傍得一歲遺棄男兒同里居良女孫召史欲爲收養南部石標下契任掌秋七福今月初一日本洞路傍得二歲遺棄男兒同里居良女李召史欲爲收養貧不自食皆願受料告于本部自該部同日牒呈故依節目竝爲給料使之乳養之意敢啓傳曰知道
정조 18년
義禁府啓目照訖講一所試官吳泰曾原情云云傳旨內辭緣泛稱遲晩所當請刑是乎矣時任史官勿爲請刑載在大典通編且有捧供後勘放之命待判下擧行何如判付啓兩罪俱發兺除良前式照訖講則因多數居不博詢後特從申令之意居不者一一以製代講仍令俾渠自書於講冊者蓋出於不欲遺珠之特恩矣且於其時講紙自止及姓名告栍使渠精書考較於初試試券事筵稟定奪之故更製之擧亦由於此是如乎無特敎而更製又或不能一一自書講紙則擅便與毁劃渠罪不輕生疎自生疎國體自國體其在懲後之道不可不嚴處從重照律爲良如敎又啓目照訖講一所試官李肇源鄭魯榮等原情云云傳旨內辭緣泛稱遲晩所當請刑是乎矣曾經侍從勿爲請刑載在大典通編且有今日捧供後勘放之命待判下擧行何如判付啓大典法意之史官一員眼同監試者所以糾檢試官以下不謹也名以史官擧措如是駭妄坐疎之試官何必深責且似錯聞謬例而然以公罪照律爲良如敎
정조 18년
林濟遠以義禁府言啓曰時囚罪人李肇源鄭魯榮等以公罪照律事命下矣李肇源鄭魯榮等原情公事判付內大典法意之史官一員眼同監試者所以糾檢試官以下不謹也名以史官擧措如是駭妄生疎之試官何必深責且似錯聞謬例而然以公罪照律罪取考律文則大明律制書有違條有曰凡奉制書有所施行而違者杖一百矣李肇源鄭魯榮各杖一百以公罪收贖放送之意敢啓傳曰知道如有功議各減一等可也
정조 18년
林濟遠以義禁府言啓曰時囚以草記議處仍爲照律事命下矣吳泰曾之不有定式推治部隷難免違越之罪照律法意嚴重而擅許代製尤極可駭以此照律罪取考律文則大明律制書有違條有曰凡奉制書有所施行而違者杖一百大典通編推斷條有曰凡私罪杖一百決杖告身盡行推奪雜令條有曰王府決杖者代以金贖名例有曰二罪俱發罪各等者從一科斷矣吳泰曾從一科斷杖一百收贖告身盡行追奪放送何如傳曰允如有功議各減一等可也
정조 18년
甲寅八月初一日辰時八月初一日辰時上御重熙堂藥房入診入侍時藥房提調徐有防副提調鄭大容假注書徐俊輔記注官金良倜承膺祚原任直提學徐鼎修檢校直提學金載瓚一直提學徐龍輔原任直閣尹行任醫官柳光翼金孝儉金光國周命新李敬培李周憲張宅祚吳仁豐丁希泰以次進伏訖有防曰夜來諸節有藥效分明之敎下情伏不任慶幸矣上曰熱候差降而夜則有餘症矣有防曰次次當有康復之慶矣上曰瘢痕洗水有可合者云耶有防曰醫言皆不如蜜他升云矣上曰蜜他升無效矣有防曰醫官入診何如上曰置之上曰進御加味逍遙散前方中柴胡當歸減三分一貼山㧪減二分煎入出榻敎命書傳敎曰聞承宣言史官吳泰曾之面試之事因注書鄭文始據理不從言送政院至有請罪之擧云部隷事雖有率爾之失不與泰曾同犯謬例當有區別分揀之擧時囚中鄭文始放其餘試官今日捧供後勘放命書傳敎曰承旨前望單子入之待下批牌招察任又命書傳敎曰禮曹判書許遞前望單子入之待下批牌招察任上曰左承旨入侍出榻敎賤臣承命出傳與林濟遠偕入進伏上曰卿所遭臺彈誠亦外題目矣濟遠曰臣以此所遭何敢揚揚而此時承候爲重冒昧入肅矣命退諸臣以次退出
정조 18년
甲寅八月初一日午時上御重熙堂右承旨入侍時行右承旨洪義榮假注書趙台榮記注官金良倜承膺祚以次進伏訖上曰禁府如已開坐囚供卽爲捧入事分付賤臣承命出傳命承旨書公事判付訖命退承史以次退出
정조 18년
甲寅八月初一日申時上御重熙堂坐直承旨入侍時左副承旨尹行任假注書徐俊輔記注官金良倜承膺祚檢校直提學徐有防原任直提學徐鼎修檢校直提學金載瓚一直提學徐龍輔以次進伏訖上曰瘢痕有何當劑云耶有防曰諸醫皆以蜜他升爲言而姑未思得他方云矣上曰今番得雨之後農形何如云耶龍輔曰已萎枯者無可論而其餘則皆有勃興之望云矣大抵今年節晩故穡事亦可免歉云矣上曰王大妃殿進御消風散一貼煎入出榻敎上曰進御加味逍遙散一貼更爲煎入出榻敎上曰王大妃殿進御消風散前方中烏藥一錢當歸白芍藥各七分一貼更爲煎入出榻敎命書傳敎曰禁府時囚以草供議處仍爲照律事分付仍命退諸臣以次退出
정조 18년
藥房提調徐有防副提調鄭大容啓曰伏未審夜間聖體調攝若何寢睡水剌之節何如昨日湯劑連爲進御之後諸節益有差勝之效乎臣等率諸御醫趁早入診詳察聖候議定繼進當否爲宜臣等不任區區憂慮敢來問安竝此仰稟答曰知道睡似稍勝熱猶尙苦議藥後入侍
정조 18년
林濟遠啓曰大司憲李在學未肅拜執義李遇濟掌令韓用鐸鄭毅祚持平洪秉臣南履翼呈辭監察茶時之意敢啓傳曰知道
정조 18년
傳于洪義榮曰禮房承旨馳詣文廟奉審摘奸以來
정조 18년
趙台榮試所進去代李允謙爲假注書
정조 18년
林濟遠以備邊司言啓曰慶尙左兵使李潤謙除拜已久不卽赴任故屢加催促而尙不辭朝其在事體極爲可駭令該府拿問處之何如傳曰允
정조 18년
以李潤謙囚單子傳于林濟遠曰放
정조 18년
傳于鄭大容曰未下直道臣閫帥守令皆令明日辭朝
정조 18년
尹行任以備邊司言啓曰卽見平安監司金思穆狀啓則以爲平壤城操當爲依例擧行而諸道水陸操旣有停止之命城操似不宜異同令廟堂稟處爲辭矣巡操停止之年則平壤城操之竝爲停止乃是本道已例今亦依例停止之意分付爲宜而城操取稟狀啓每於巡操稟處行會之後故本司回啓未免煩屑此後則兵營習操稟啓時道臣城操稟啓同時擧行之意一體分付何如傳曰允
정조 18년
尹行任以兵曹言啓曰禁衛營敎鍊官禁軍遞兒窠今方有闕矣禁軍別將與該營中軍眼同試取以其居首者塡差之意敢啓傳曰知道
정조 18년
林濟遠以義禁府言啓曰吳泰曾杖一百收贖告身盡行追奪照律草記批旨內如有功議各減一等可也事命下矣吳泰曾曾祖遂采揚武原從功臣云功減一等杖九十收贖奪告身四等之意敢啓傳曰知道
정조 18년
林濟遠以義禁府言啓曰李肇源鄭魯榮等各杖一百以公罪收贖照律草記批旨內如有功議各減一等可也事命下矣李肇源十代祖石亨佐理功臣云功減一等杖九十以公罪收贖鄭魯榮無功議云矣敢啓傳曰知道
정조 18년
副修撰李錫夏疏批原本未下省疏具悉昨日求言今日罪言有甚於訑訑與李遇濟申龜朝雖不得不含垢此而終靳一言弦韋則孰肯爲此時之大官乎遇濟則待避不避且置之爾之前疏中云云全沒稱停彼苟浮於四者亦何言之䵝䵢近俗如是也故當者何曾愧服見者視同戲處亦難免下語不審之失矣喚彼龜朝忽駁爾疏逐逐條條不遺餘力特於右一款渗漉渠意與爾意脗合而然云爾登時詣臺當有覈正之擧而爾言乖激遮途壹辭則心然口否抑何故也違牌踏下微意存焉今疏雖曰請懇勢難例批辭職依施一以俾便救護一以俾所知罪
정조 18년
甲寅八月初二日辰時上御重熙堂藥房入診入侍時提調徐有防副提調鄭大容假注書徐俊輔記注官金良倜承膺祚原任直提學徐鼎修檢校直提學金載瓚一直提學徐龍輔原任直閣尹行任醫官柳光翼金孝儉金光國周命新李敬培李周憲白成一吳仁豐丁希泰以次進伏訖有防曰夜間諸節俄從入侍醫官承聞矣熱候之尙未快祛何等憂慮上曰熱候雖升降而比前則幾乎差減矣但癤疹餘氣尙有澎脹之意甚爲悶然有防曰入診何如上曰爲之丁希泰入診訖奏曰脈候左右均適而熱候之升降似因淸暑潤血之不足矣上曰湯劑中加入玄蔘何如耶希泰曰玄蔘治無根之火政是當劑矣上曰今日又進二貼耶只進一貼爲好耶希泰曰湯劑旣非涼劑則雖進二貼似好矣金學祖診候訖奏曰脈候雖均適而血分餘熱尙未快下者似未得涼潤而然矣更進逍遙散則自當次次勿藥矣李明運診候訖奏曰脈候調適而兩寸少欠平穩以此之故餘熱有時升降矣上曰逍遙散見之乎明運曰前此閭巷亦多用之矣上曰涼劑今爲四十餘貼而尙不快可何也明運曰今年之熱近來初有故外間亦多有熱症矣上曰副提調先退煎藥以入上曰王大妃殿進御消風散日再煎入出榻敎上曰進御加味逍遙散前方中加玄蔘一錢一貼煎入出榻敎有防曰近來鮒魚御營廳則捉納絶大者而都監則不成樣故屢次申飭敎鍊官亦爲捉囚矣上曰嚴飭可也仍命退諸臣以次退出
정조 18년
甲寅八月初二日酉時上御重熙堂禮房承旨入侍時行右承旨洪義榮假注書趙台榮記注官金良倜承膺祚以次進伏訖上曰領相愼節日來何如義榮曰尙未差可矣命書公事判付訖命退承史以次退出
정조 18년
甲寅八月初二日酉時上御重熙堂坐直承旨入侍時左副承旨尹行任假注書徐俊輔記注官金良倜承膺祚藥房提調徐有防原任直提學徐鼎修檢校直提學金載瓚一直提學徐龍輔以次進伏有防曰玄蔘加入實爲十全當劑云自此不日康復何等慶幸再次湯劑則門限時煎入乎上曰逍遙散可謂有神效矣再次則門限前後煎入也命書傳敎曰玉堂尹序東聞其病勢勢難入直許遞亦云差祭其代以入直玉堂塡差事分付上曰進御加味逍遙散一貼更爲煎入出榻敎仍命退諸臣以次退出
정조 18년
行都承旨鄭大容坐直行左承旨林濟遠坐行右承旨洪義榮坐左副承旨尹行任坐直右副承旨洪義浩坐同副承旨李益運坐注書鄭文始病一員未差假注書徐俊輔仕直趙台榮仕事變假注書尹濟弘仕
정조 18년
藥房提調徐有防副提調鄭大容啓曰伏未審夜間聖體調攝若何寢睡水剌之節何如昨日湯劑連爲進御之後諸節益有差勝之效乎臣等率諸御醫趁早入診詳察聖候議定繼進當否爲宜臣等不任區區憂慮敢來問安竝此仰稟答曰知道熱則差降睡則且穩議藥後入侍
정조 18년
鄭大容啓曰假注書李允謙時無職名令該曹依例付軍職冠帶常仕何如傳曰允
정조 18년
傳于洪義榮曰江原監司留待
정조 18년
備忘記江原監司李勉兢下直長弓一張長箭一部賜給
정조 18년
傳于鄭大容曰判堂雖不參政見窠皆令差出
정조 18년
有政吏批判書金載瓚牌不進參判黃昇源進參議金履翼進行都承旨鄭大容進以徐有聞爲副校理高宅謙爲副修撰李重蓮爲吏曹正郞趙鎭奎爲濟用判官兼執義單崔獻重兼持平三單徐有聞尹魯東朴崙壽兼養賢庫主簿單鄭魯榮
정조 18년
再政沈煥之爲藝文提學李惟稱爲漢城庶尹李象鼎爲司饔主簿權太應爲禁府都事
정조 18년
兵批判書具庠進參判柳誼病參議姜彝正病參知李祉永入直左副承旨尹行任進任璛爲同知金台鎭權裕爲僉知黃仁煐爲內禁將金魯岳爲兼司僕將鄭聖三爲所斤僉使金震文爲蛇梁萬戶李春英爲玉浦萬戶金命臣爲山羊會萬戶副司直鄭昌順尹序東副司果李錫夏副司正李允謙以上竝單付
정조 18년
大司成前望單子入之鄭大容落點
정조 18년
吏曹兼大司成單鄭大容
정조 18년
尹行任啓曰執義李遇濟稱以避嫌旣詣臺廳啓辭之姑停初不呼望直爲出去揆以臺體須極未安推考警責何如傳曰允
정조 18년
以全羅監司李書九狀啓自今月二十七日至二十八日測雨器水深爲五寸六分事傳于尹行任曰甘澍如是浹洽兩日所得水深至爲半尺有餘比之湖西之八分水深爲六倍言念民事萬萬喜幸道內列邑果皆同然周霑乎嶺南則計其程途尙稽登聞極庸泄鬱完伯處遍問列邑詳陳雨後農形事回諭嶺伯處得雨登聞切勿如前稽忽事令廟堂關飭卄七之霈然喜出望外亦過數犂今日虔修報謝之禮於社壇時享而東風緊吹油然釀雨續得沾潤方此顒祝湖西伯處如有所得卽爲馳聞事一體嚴飭
정조 18년
假注書徐俊輔書啓臣敬奉聖諭馳往傳諭于南部會賢坊部越邊契議政府領議政洪樂性所住處則以爲臣自伏奉長單封還之命情踪愈阨義分是懼不敢爲復事煩瀆之計祗自蹙伏病枕恭俟處分迺於靜攝之中特軫狗馬之疾史官儼臨恩旨鄭重臣誠驚惶感泣罔知所措顧臣目下情勢不敢一日蹲冒非特臣自靖之義參倚前衡在朝廷禮使之道宜賜斥退況臣元氣積敗於酷炎宿病頓添於乍涼神息凜綴貼席委頓而兼以暑毒肆發癤腫遍生膿潰相續晝宵刺痛以情以病俱無轉動之望伏念聖心上格甘霈普洽皇天垂眷玉候康勝朝野歡慶跛躄鼓舞而臣於此時職忝藥院不得一番趨簉於起居之班仰瞻天顔之有喜躬承調節之復和咫尺五雲耿然如結伏地隕越如添一病至若容俟少間更當勉出之敎尤萬萬驚悚緣臣無狀仰貽酬應益增死罪云矣敢啓傳曰知道
정조 18년
假注書徐俟輔書啓臣敬奉聖諭馳往傳諭于北部觀光坊安國洞契議政府左議政金履素所住處則以爲臣於日前伏承辭單封還之命感惶抑塞殆不知措躬之所卽當繼入文字冀獲至願而逐日煩瀆亦涉猥越跧伏泯默實添一病不意卽者恩言誕宣王人問疾矜悶之深眷念之切殆若慈父之於穉子螻蟻賤命何足備數於朝廷而致勤聖慮有此靜攝中記存之擧奉讀未半惶隕感激不自覺淸淚之逬瀉也顧臣病狀源委已痼時月之內萬無起動之望而又自日前重添感冒證形迭發氣息澌綴宛轉叫楚不省人事設令無他情勢只此疾恙決知其無以自力矣謹當於日間收拾精神更陳血懇以冀終始生成之澤云矣敢啓傳曰知道
정조 18년
鄭大容以吏曹言啓曰受由上京守令明日下送後草記事命下矣谷山府使金基厚新溪縣令尹行儼江西縣令兪彦錥纔已催促下送而黃州牧使李彦植延安府使李述源謂有身病屢度催促終不下去事體所在誠極未安所當重勘而本曹請推之外無他可施之罰何以爲之敢稟傳曰特敎下送焉敢稱托其中亦有祈雨祭姑未停止之邑則尤焉敢滯留乎至於李彦植判敦寧不能敎飭亦甚駭然此草記勿施兩倅皆令當刻內下送又或遲滯則卽其地定配可也
정조 18년
洪義榮以弘文館言啓曰新除授副校理徐有聞副修撰高宅謙竝卽牌招察任何如傳曰允
정조 18년
林濟遠以刑曹言啓曰依下敎南陽府定配罪人金興大卽爲放送事分付該道道臣之意敢啓傳曰知道
정조 18년
甲寅八月初三日卯時上御重熙堂藥房入診入侍時提調徐有防副提調鄭大容假注書徐俊輔記注官金良倜承膺祚原任直提學徐鼎修檢校直提學金載瓚一直提學徐龍輔醫官柳光翼金孝儉金光國周命新李敬培李周憲白成一吳仁豐丁希泰以次進伏訖上曰今日逍遙散亦進二貼乎問于醫官也光翼曰今則逍遙散合爲八貼而每日二貼式進御矣今日則一貼似宜矣上曰當滯不滯亦可謂異常矣有防曰醫官入診乎上曰置之有防曰王大妃殿湯劑今日亦爲煎入二貼乎上曰問安承聞後當下敎一貼先爲煎入上曰王大妃殿進御消風散自今日一貼式煎入出榻敎上曰進御加味逍遙散一貼煎入出榻敎上曰自今日提調一員留宿藥房一員則出去可也上曰政官牌招開政出榻敎命退諸臣以次退出
정조 18년
甲寅八月初三日卯時上御重熙堂右副承旨入侍時右副承旨洪義浩假注書李允謙記注官金良倜承膺祚以次進伏訖上曰江原監司入侍賤臣承命出傳與江原監司李勉兢偕入進伏上曰靜攝中實難强爲召接而監司體重且是出自近密故如是召見矣居外養閑比諸夙夜之役則雖是少歇處而拜辭之際能無戀軒之心乎勉兢曰天和姑未快復此時辭陛尤切耿結之忱矣上曰似聞本道官吏之言矣本道農形何如云耶勉兢曰聞官屬去月卄七日發程而卄七日以前未得雨澤卄八日中路始遭雨云大抵農形段有水處則或有比昨年稍勝者高燥處則全無可觀云矣上曰雖然似勝於三南矣上曰將往何間爲之耶勉兢曰臣下去後則當卽發巡發巡前欲爲將往矣上曰往必善爲之也命先退命書傳敎曰由單封還姑稽敦迫近聞卿以頭面癤腫委苦爲便安意將治也日來所愼益勝先遣史官諭予此意容俟少間更當勉出傳諭于領議政受其附奏以來又命書傳敎曰美疴比益勝常暑節例症可期不日勿藥特以積瘁餘撼頓爲卿不能弛慮遣史官問卿起居兼傳續當敦勉之意須以加減節附奏於史官之回事傳諭于左議政命退承史以次退出
정조 18년
甲寅八月初三日申時上御重熙堂坐直承旨入侍時左副承旨尹行任假注書徐俊輔記注官金良倜承膺祚以次進伏訖上曰都承旨已爲出去乎行任曰坐直云矣命書傳敎曰祀典所重不敢以適在將攝弛心特遣史官奉審文廟則堂階庭蕪無掃除之處甚至祭器之欠精聞於史官所奏尤萬萬駭然問其廟司卽別差永帶之典籍孔胤恒也渠姓何姓渠科何科渠官何官初當釋菜之日得與廟司之名事誠稀矣榮莫大焉渠尙有一分知覺身操箕箒手洗籩豆致盡忱誠粗效職分卽天理人情之所固然渠焉敢謂以禮成怠忽惰慢四索不知去處乎雖以貴其日月尊其氏族特賜及第而人也瞭然太過前此嚴飭果何如而猶不知戢犯科若此今日史官奉審之在於旣祭之後者雖謂之若誘予衷可也思之又思胤恒事益覺切痛非不知嚴處豈爲渠也意有在焉亦不可只令政院走馬進來立庭誚責而止典籍孔胤恒姑仍祿料置之闢入齋中禮記一秩具諺讀突誦泮長抽栍捧講草記泮長就理館中之事知館事當檢飭不職之責其敢辭乎知成均洪良浩爲先從重推考雖在囹圄尙帶職名則前罪未勘後犯又出可謂罪上添罪過齋後開坐添問目捧供大司成南公轍職名爲先改差前望單子入之待下批牌招察任仍命退諸臣以次退出
정조 18년
甲寅八月初三日初更上御重熙堂都承旨與藥房提調入侍時行都承旨鄭大容假注書徐俊輔記注官金良倜承膺祚藥房提調徐有防以次進伏訖上曰孔胤恒處分傳敎見之乎有防曰俄於政院見之矣上曰渠爲釋菜廟司則不爲看檢於掃除洗滌之時者誠駭然矣有防曰今此禮記誦習之擧在渠可謂作成之恩非罪而伊榮矣渠有知覺必當感惶之不暇矣上曰逍遙散服輒順下少無滯意誠亦異矣今日已服二貼明日當更議爲之矣上曰進御加味逍遙散一貼更爲煎入出榻敎仍命退諸臣以次退出
정조 18년
行都承旨鄭大容坐行左承旨林濟遠坐直行右承旨洪義榮坐左副承旨尹行任坐右副承旨洪義浩坐直同副承旨李益運坐注書鄭文始病一員未差假注書尹致永仕李允謙仕直事變假注書尹濟弘仕
정조 18년
藥房提調徐有防副提調鄭大容啓曰伏未審夜間聖體調攝若何寢睡水剌之節何如昨日湯劑連爲進御之後諸節益有差勝之效乎臣等率諸御醫趁早入診詳察聖候議定繼進當否爲宜臣等不任區區憂慮敢來問安竝此仰稟答曰知道諸症少勝後別無加減矣
정조 18년
王大妣殿惠慶宮中宮殿藥房口傳夕問安答曰知道
정조 18년
徐俊輔改差代以尹致永爲假注書
정조 18년
以大司諫朴基正牌不進罷職傳旨傳于洪義浩曰只推
정조 18년
以北兵使崔景岳狀啓穩城府將校吳明七等放送㺚馬執捉掩置事傳于洪義浩曰風馬不及非今斯今所謂雌㺚之自彼境逸來可以辨之忽於閱歲經年之後又何以還送乎邑牒中隔江傳語驅送其主是何說也春水方漲雖驅豈送私相傳語尤關邦禁至於開布時牽付彼人云云萬萬駭然旣無咨文則與受非可論雖評事猶不敢與彼人開口接談則鄰邑小民其可言說事狀乎當初報牒不成體段論題斥退事理當然則無中生有看作大事如許瑣屑沒緊焉有如許邊臣之體乎此狀啓付之廟堂別關嚴飭後狀啓還下送此非弛邊禁之意眞箇嚴明之道不在於此等處諸帥臣所當重勘今姑參酌無敢更犯煩屑之罪自底無嚴之科事一體嚴飭
정조 18년
洪義浩啓曰卽者端陽門外忽有棍治痛楚之聲狼藉入聞故驚問其委折則入直兵曹郞廳因修掃摘奸以典涓司軍士之不謹擧行有此施罰云事係檢飭固爲擧職捉致懲礪無處不可而今於閤門至近之地妄行棍棒致此喧鬧事未前有極爲驚駭所當重勘而本院請推之外無他可施之罰何以爲之敢稟傳曰本曹受敎節目中殿庭之內閤門之外兵郞用棍皆無所拘端陽門無論雖協陽門其所用棍別無可罪之端勿論可也
정조 18년
傳于洪義浩曰坐直承旨入侍
정조 18년
鄭大容以吏曹言啓曰本曹佐郞李東冕呈狀內矣身素患痰癖之症當暑添劇食飮全却委頓床席時月之內萬無起動供職之望云身病旣如此則不可强令察任今姑改差何如傳曰允
정조 18년
尹行任以兵曹言啓曰北評事鄭來百以其母病實無登道赴任之望呈狀乞遞情理旣如此則不可强令赴任試期又不遠不可不及今變通改差何如傳曰評事請遞迄可休矣今番則以可堪人勿拘常格各別擇差可也
정조 18년
尹行任以兵曹言啓曰今此進賀使一行赴燕時所把驛馬必須前期分定可無窘急之弊應把驛馬三十六匹內忠淸道六匹全羅道六匹慶尙道八匹今九月初十日京中逢點江原道三匹咸鏡道三匹依例直送安州逢點而黃海道四匹平安道六匹定送隨行之意七道監司處分付何如傳曰允
정조 18년
尹行任以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 18년
尹行任以禁衛營言啓曰本營分授崇禮門東西邊體城頹圮兩處改築時所入石子今月初四日始爲東郊蘆原近處浮出取用之意敢啓傳曰知道
정조 18년
尹行任以義禁府言啓曰慶尙監司趙鎭宅狀啓內南海縣令李文耆罪狀令攸司稟處事啓下矣李文耆時在任所云依例發遣府羅將交代後拿來何如傳曰本縣入於最旱十三邑待農形狀啓得雨周洽後拿來可也
정조 18년
尹行任以義禁府言啓曰保放罪人南公轍還囚捧供之意敢啓傳曰知道
정조 18년
義禁府啓目前承旨南公轍原情云云傳旨問目內辭緣泛稱遲晩所當請刑是白乎矣曾經侍從勿爲請刑載在大典通編議處何何判付啓兩罪俱發供亦草率從重勘律以聞爲良如敎
정조 18년
正言康聖翊疏曰伏以聖候欠和已逾旬望湯劑連進天和未復大小焦遑曷有其極仍伏念臣以海外微賤之蹤猥占科第歷職郞署分已足矣榮已極矣自分退伏田畝歌詠聖德以畢此生矣千萬夢想之外騎省除旨渡海來宣臣且惶且感直欲飛渡滄波少效叩謝之忱而九十老父相依爲命一時離捨其勢末由進退俱難低徊屢日矣臣之老父流涕語臣曰天恩至此私情何論竭蹶馳上一謝恩命分義當然至於却食力效故不得已駕海登程又承吏曹正郞除旨於中路臣之此職何嘗一毫近似於臣身而不解頭緖隨例入直而惶蹙罔措去而益切不意薇垣除旨又下於此際如臣至微至賤百不猶人之庸品何敢視以儻來揚揚出脚而不但全眛於進退之義只切感祝於天地之恩他不暇顧冒沒出肅而其爲壞廉防玷名器至此而極矣且伏念臣之老父今年八十六疾病侵尋長委床褥一自離發之後旅店客館夢寐猶驚家素貧寒菽水關心區區私情實難按住以公以私見帶職名萬無虛縻久留之望伏乞天地父母特許遞改以重官方以便歸養焉臣於乞免之章不冥贅及他說而以濟州馬貢事不避猥越玆敢仰陳焉本州貢馬之法今不可容易變改而第伏念無論場山之畜其所蕃息大不如前之中逐年封進不滿定數則每以病疲殘劣之類苟充其匹莫重之貢徒存虛名者以爲寒心且數多馬匹牽上之際貽弊於沿路之邑害及於方農之民尤爲可悶以臣愚賤之見定爲三年一次則馬得益壯而弊亦可省焉伏乞下詢有司而處之焉臣無任云云省疏具悉旣命起送雖知篤老侍下欲一召見後下送附陳貢馬之弊令該司稟處爾其勿辭姑爲察職爾亦三司中一人況居在重溟之外庶獄能無枉乎幽鬱或未達歟苟有所知宜先應旨
정조 18년
甲寅八月初四日卯時上御重熙堂藥房入診入侍時提調徐有防副提調鄭大容假注書徐俊輔記注官金良倜承膺祚一提學鄭民始原任直提學徐鼎修檢校直提學金載瓚一直提學徐龍輔原任直閣尹行任醫官柳光翼金孝儉金光國周命新李敬培李周憲白成一吳仁豐丁希泰以次進伏訖有防曰夜間諸節果有益勝之慶乎上曰額上鬢邊癤處時時有刺痛而大體則次次向差矣有防曰水剌若何上曰雖不如常時而亦可謂善飯矣有防曰湯劑何以爲之乎上曰依前以二貼爲之可也最初潤血則可謂當劑而只用涼劑故如是彌留矣上曰一提學始爲入來矣民始曰改月已久而登筵亦涉惶悚只得自外問安而出去其間焦鬱如何盡達今則玉候次次勿藥下情欣忭矣上曰李錫夏之疏可謂深緊矣論人只當平說何必如是爲之也民始曰萬萬震懍矣若責人器之不稱其職及事務之不善擧行則不害爲相規之美風而此則語意深緊萬萬危怕此無非臣冒據不當據之任故以致如此耳臣欲乞遞而此時之上章煩瀆亦甚惶悚不得爲之矣以此職得此謗顧何以一刻自據乎特垂鑑諒卽賜遞改千萬伏望上曰人之無倫之言何必如是深引乎民始曰臣與彼本無恩怨而如是爲說今若晏然冒據則羞恥事外悚懍不安之心當復如何上曰當觀勢爲之而豈可因彼之一言而輕遞將任乎上曰近來親患何如民始曰日熱甚酷且兼暑感方此委頓情私切迫矣上曰雨後農形何如云耶民始曰嶺南畓農稍勝於湖南云矣上曰申龜朝之條列李錫夏之疏亦怪怪矣民始曰申疏出後臣之懍然一倍於李疏矣有防曰醫官入診乎上曰置之上曰進御加味逍遙散前方中柴胡加三分一貼煎入出榻敎民始曰本營軍納方爲措備而財力不敷關西鐵山泰川順川等三邑吏邇收捧錢屬之賑廳者此乃穀多邑作錢條係是經費之外移來取用何如上曰依爲之出擧條民始曰本營軍餉條中嶺南納米二千石不無掣礙之端勢將變通矣宣惠嶺南廳錢則稍裕而米條不足諸道常賑太中若得二萬石依移納例換米一萬石以給嶺南廳而以該廳上納錢每年六千兩限十年劃給諸道依前定奪換漕倉上下米使之上納則在該廳旣無所損在公穀以外方太換作米條留置京營尤爲便好故敢此仰達矣上曰依爲之出擧條仍命退諸臣以次退出
정조 18년
甲寅八月初四日酉時上御重熙堂坐直承旨入侍時右副承旨洪義浩假注書李允謙記注官金良倜承膺祚以次進伏訖上命書傳敎曰今日之甘雨亦叶所望歡幸萬萬勿以得雨而弛心每誦古人之格言以伸鬱疏枉之政求助於大臣卿宰論思之官側聽以待者已有日矣衆皆寂然無聞一言豈今之時人人樂生家家安業委巷下戶絶怨咨之苦化行而俗美歟苟然矣數旬暵陽何在乎炎暘極盛之節夜宣十行朝見祈祈其所徯應若有所待然者相與之際一理儘孚若是而大官不言卿宰不言三司又不言予於是乎不得已更煩一言須以此意令大臣諸臣知悉又命書傳敎曰點下之後思之三兼要任有非此莫可之嫌新涼已生陞試當設身在藥院亦必相妨都承旨鄭大容兼帶泮任許遞上曰左承旨入侍出榻敎賤臣承命出傳與行左承旨林濟遠偕入進伏上曰卽見嶺伯狀啓道內近六十日不雨云五日不雨十日不雨猶謂之無麥無禾今此嶺南之數朔不雨復安有登稼之望乎以是日夕憂懼未知何以濟活南民也濟遠曰今雖得雨蘇醒向靑秋後食實似未可必也上曰今日之雨可謂甘霈嶺南亦得均霑則或有庶幾之望耶義浩曰今日之雨得自方寸之禱固仰一理之孚感竊伏想八域擧皆均霑矣上曰安保其八域之均霑也命退承史以次退出
정조 18년
行都承旨鄭大容坐行左承旨林濟遠坐行右承旨洪義榮坐直左副承旨尹行任緣故出右副承旨洪義浩坐同副承旨李益運坐直注書鄭文始病一員未差假注書尹致永仕李允謙仕直事變假注書尹濟弘仕
정조 18년
藥房提調徐有防副提調鄭大容啓曰伏未審夜間聖體調攝若何寢睡水剌之節何如昨日湯劑進御後諸節益有差勝之效乎臣等率諸御醫趁早入診詳察聖候議定繼進當否爲宜臣等不任區區憂慮敢來問安竝此仰稟答曰知道今日湯劑以一貼煎入卿等則不必入侍議藥矣
정조 18년
林濟遠啓曰大司憲李在學牌不進執義李遇濟掌令鄭毅祚韓用鐸持平洪秉臣南履翼呈辭監察茶時之意敢啓傳曰知道
정조 18년
傳于洪義浩曰軍士房承旨入侍
정조 18년
尹行任以備邊司言啓曰式年初試期日已迫全羅道京試官及北評事未差之代卽令政院稟旨仍令該曹差出待下批催促下送何如傳曰允
정조 18년
洪義榮啓曰全羅道京試官及北評事未差之代卽令政院稟旨仍令該曹差出待下批催促下送事備局草記允下矣政官卽爲牌招開政何如傳曰允
정조 18년
有政吏批判書金載瓚進參判黃昇源式暇參議金履翼同副承旨李益運進以曺允遂爲副校理具文行爲吏曹佐郞南履翼爲全羅道京試官
정조 18년
兵批判書具庠進參判柳誼參議姜彝正病參知李祉永入直右副承旨洪義浩進以金仁喆爲景福將李商采爲武兼金銑爲北評事同知單徐命泓
정조 18년
林濟遠啓曰合辭闕啓已至多日事甚未安除在外未署經外未肅拜人員竝卽牌招何如傳曰允
정조 18년
傳于林濟遠曰時囚罪人徐榮輔罷職放送
정조 18년
以漢城府坐不坐單子傳于林濟遠曰政院請推之後連日懸病事體所在甚爲未安判尹尹師國從重推考牌招申飭行公
정조 18년
以大司諫朴基正牌不進罷職傳旨傳于林濟遠曰只推
정조 18년
以黃海監司李泰永狀啓薦新新蓮實限內不得封進惶恐待罪事傳于李益運曰勿待罪事回諭
정조 18년
以黃海監司李泰永狀啓延安府騎步兵昨年停退條九月當價布代錢限年事分等間特許姑停事令廟堂稟處事傳于李益運曰目下民勢不但豐歉未判於旱餘瘡痍未蘇新舊竝督何異於龜背之刮毛乎狀請中騎步兵昨年停退條特爲限明秋停退俾卽曉諭無或令前辦備昨年則本邑軍布事兵營先爲狀聞爲道伯至今靳敍之權輿矣今年則所謂兵使昨醒之睡今何昏醉竝與促飭之請而無一言者果何委折令廟堂嚴辭關問待其報來論理草記
정조 18년
以咸鏡監司金華鎭狀啓七月令薦新生鰱魚限內不得封進惶恐待罪事傳于李益運曰勿待罪事回諭
정조 18년
林濟遠以兵曹言啓曰卽接東所衛將魏光翼牒報則內司僕德應房南邊槐木一株朽傷顚仆於新築宮墻瓦子及蓋板二間許缺落破傷云令紫門監堅實圍排槐木令該所爲先斫去而瓦子蓋板破傷處待晴卽速修改限修築間嚴飭校卒晝察夜巡之意分付該營何如傳曰允
정조 18년
林濟遠以御營廳言啓曰內司僕南邊槐木一株朽傷顚仆於新築宮墻瓦子及蓋板二間許破傷令紫門監堅實圍排待晴卽速修改而嚴飭校卒晝察夜巡事自兵曹草記矣東營入直軍五各除出該入直將官率領限修改間晝察夜巡之意敢啓傳曰知道
정조 18년
林濟遠以義禁府言啓曰頃因前敦寧參奉元有朋原情公事判付內定式後觀察使以下冒犯者勘以定式之律事命下而觀察使以下冒犯者指名狀聞之意行會本道矣卽見前江原監司沈晉賢狀啓則以爲當初金洛之始役也初無憑藉京司關文到付之事則其時事面雖與辛亥受敎定式稍有異焉若其牟利奸民之擅自築筒以致千年勝地一朝湮沒之境而尋常看過不卽痛禁之狀前後郡守鄭必淳鄭國仁金復根均有罪焉謹依關辭指名馳啓矣取考甲辰受敎則田畓打量望定不由該曹直以圖書牌子知委京外而匿不以聞之道帥臣先罷後拿守令徒三年定配限五年禁錮定式矣依定式鄭國仁江原道原州牧由原驛徒三年定配限五年禁錮金復根忠淸道德山縣汲川驛徒三年定配限五年禁錮而竝以判付內辭意具罪目依例發遣府羅將押送于各其配所鄭必淳旣已身故勿論何如傳曰允
정조 18년
刑曹啓目粘連關是白遣有亦向前慶尙監司趙鎭宅旣已遲晩所當照律施行是白乎矣係是二品職臣曹不敢擅便上裁何如判付啓照律分揀爲良如敎
정조 18년
義禁府啓目前承旨南公轍矣原情公事判付內兩罪俱發供亦草率從重勘律以聞罪從重論杖一百收贖告身盡行追奪私罪奉敎依允爲旀功減一等爲良如敎
정조 18년
甲寅八月初五日卯時上御重熙堂右承旨入侍時行右承旨洪義榮假注書李允謙記注官金良倜承膺祚以次進伏訖上曰領相所愼近間何如義榮曰癤腫尙爾未瘳矣上曰新涼稍生而尙爾彌留者似緣熱氣之往來而然也上曰科日不遠京試官當卽差出而廟堂尙不草記何也以此出傳於左副承旨使之送言于行公大臣可也命書榻敎曰進御加味逍遙散一貼煎入命退承史以次退出
정조 18년
甲寅八月初五日辰時上御重熙堂軍士房承旨入侍時左副承旨尹行恁假注書尹致永記注官金良倜承膺祚以次進伏訖上命左承旨入侍賤臣承命出傳左承旨林濟遠偕入進伏上曰北兵營事嚴飭行關乎濟遠曰善爲製送矣上曰今雨不過乎濟遠曰以今所見別無過矣上曰昨年七月之旱有驗卿言矣上曰北評事無論新舊錄各別擇差而近年馬價之登殆不成說今番若不復舊則寧有別差之本意乎至若禁軍納馬言之前日百金之馬今幾登二三數要之近來乘者之多而然也且蔭官乘胡馬之弊挽近尤甚胡不乘驢云乎一竝禁斷好矣上曰馬價申飭寧已則可也若爲之則開市時馬價數爻一一修報事嚴飭下送可也仍命退承史以次退出
정조 18년
行都承旨鄭大容內閣進行左承旨林濟遠坐行右承旨洪義營坐左副承旨尹行任緣故出右副承旨洪義浩坐直同副承旨李益運坐直注書鄭文始病一員未差假注書尹致永仕李允謙仕直事變假注書尹濟弘仕
정조 18년
藥房提調徐有防副提調鄭大容啓曰伏未審夜間聖體調攝若何寢睡水剌之節何如昨日湯劑進御之後諸節益有差勝之效乎臣等率諸御醫趁早入診詳察聖候議定繼進當否爲宜臣等不任區區憂慮敢來問安竝此仰稟答曰知道湯劑則一貼煎入自明日勿爲問候今日亦不必入侍矣
정조 18년
林濟遠啓曰禁衛營將官來言今日本營軍兵日次私習云矣敢啓傳曰知道
정조 18년
林濟遠啓曰御營廳將官來言今日本廳軍兵日次私習云矣敢啓傳曰知道
정조 18년
尹行任啓曰各軍門將官有闕代過三日不爲差出則該房察推事曾有定式矣摠戎哨官有闕代今已過限尙不差出事甚未安摠戎使鄭民始推考警責何如傳曰筵懇雖切將任體貌自別且近日一二臺章重臣之喫困受侮多矣以若處地有若遭罹其在絶覬覦之道曲諒尤非可論從重推考卽爲牌招申飭行公將官望筒斯速擬入事分付
정조 18년
傳于洪義榮曰禮房承旨馳詣景慕宮奉審摘奸以來
정조 18년
以摠戎使鄭民始牌不進推考傳旨傳于尹行任曰將任去就師律所關雖以故守禦使李喆輔至難處之境界猶不得擅便行止況日前臺章語甚無理無足介懷此豈若是深引之事乎筵中亦言之職是崇品非不欲曲加體諒師律所關不可以資級有所闊狹此所以旣召又召必欲期於勉出從重推考更卽牌招斯速擧行
정조 18년
以摠戎使鄭民始再牌不進推考傳旨傳于尹行任曰五營之中訓禁御摠卽武將之窠一通摠使他營更不通擬觀於此其所處義尤當與文宰有別況武將違牌法禁至嚴武將同是重宰則朝家之視之豈或彼此於文武而然也誠以師律所關俾不敢任其言私自來規例便作金石此箇事理此重臣豈不聞知一違足矣又何再違昔靈城之爲御將也屢遭臺彈不堪其苦亦不得不一味屢違每必走伏金吾於是乎將臣金吾胥命之例又在禁令中古人之處義猶尙若此以重臣處地寧或只顧其私乃若是乎殊非所知於平日者雖使重臣日違十牌自上丕擬隨違出牌更爲從重推考仍卽牌招申飭行公
정조 18년
尹行任啓曰摠戎使鄭民始三牌不進推考傳旨今方捧入而飭敎之下謂有情勢屢度催促終不膺命將官望筒亦不擬入事體所在極爲未安從重推考何如傳曰更爲牌招斯速擧行
정조 18년
吏曹口傳政事黃海都事朴鍾淳北評事金銑相換
정조 18년
傳于洪義浩曰當該承旨從重推考
정조 18년
傳于洪義浩曰留院上疏入之
정조 18년
以漢城府民家頹壓別單傳于李益運曰恤典令該廳卽爲分給事分付
정조 18년
洪義榮以弘文館言啓曰本館上番闕直事甚未安副校理姜儐謂有身病不爲入直與新除授副校理曺允遂一體牌招以爲推移入直之地何如傳曰允
정조 18년
洪義榮以禮曹言啓曰五禮儀大臣之喪自上有擧哀之節取考謄錄則或因特敎擧行而今日景慕宮秋享大祭齋戒相値不得循例取稟之意敢啓傳曰知道
정조 18년
林濟遠以義禁府言啓曰巨濟府竄配罪人姜克成放送事承傳啓下矣姜克成卽爲放送事分付該道道臣之意敢啓傳曰知道
정조 18년
左議政金履素疏曰伏以甘澍普洽新涼日生宸憂旣抒於瞻漢玉候漸臻於復常歡欣忭祝曷有其已仍伏念臣再陳血懇未蒙矜許之恩冒徹辭單又有封還之命天聽逾邈至願莫遂彷徨悶鬱日夕靡安而顧瀆擾是懼多日泯默以至于今乃於此際伏奉恩諭德音藹然臣莊誦感泣繼以抑塞益不知置身之地也噫臣之當解重任奚但脚病而已哉孤負瘝曠宜去不去之狀兩度疏籲已悉底蘊今不敢更事覶縷以增猥屑之罪而第伏見日前批旨中有曰初未嘗言病廢務此雖出於慰勉賤臣解釋人言之盛德至意而在臣私心尤不覺其惶愧欲死也蓋臣脚部受病爾來周歲之間以言乎祀享之典則不得與駿奔之列以言乎陪扈之儀則不得押百僚之班賓筵而或多曠參籌坐而屢致未赴甚至專對往役義當竭蹶而亦復辭免似此等事莫非臣孤負之外又添瘝曠者也況今舊𧏮新疴交攻一身陳力就列已矣無望有非前日之比者乎噫臣之至痛極陋萬無望於古大臣變理輔弼之責則其所自矢而自效者惟在筋力奔走四個字而今也竝與筋力而不可殫奔走而不可得矣臣將於何藉手而事殿下殿下亦安用臣爲也哉且凡有水旱咎在大臣漢朝策免古史可按則顧臣必遞之意尤切於向來恒暘之時方圖積誠呼籲冀解相職而臺言之發適會於治疏欲上之際卽此一事可驗人己之見無甚相遠而亦可見今日之丐免不專由於臺言之激之使發也臣雖湔涊顧何敢憑恃寵靈自欺初心放倒廉恥重招厚譏耶由前由後去就一款殆若鐵限更無可論苟使臣獲釋重擔而賴天之靈不至於轉動不得則謹當瞻依京輦以時起居少伸臣子之至情區區所乞解者卽議政官銜之關廉防而係國體者耳衷情悶迫不暇緩聲玆不得不冒萬死仰籲於黈纊之下伏乞聖明俯賜哀憐亟許所請俾尋生路則公私萬幸臣於昨日又伏見傳敎下者以士民幽枉之迄無登聞復勤飭諭欽仰之餘繼以慙懍此莫非如臣無似耐彈蹲縮不敢以大官自處上無以稱塞明旨下無以董飭具僚之致臣罪至此尤無所逭亦願聖明亟勘其失職之罪焉臣無任云云答曰省疏具悉卿懇旣言於批旨又言於敦諭目下一部牢定之義蔽一言曰勉出二字卿等不出其於朝象何世道何除却多少漫語更布心曲如右卿須亟斷來章俟少間卽起造朝以效體國之義仍傳于李益運曰此批答遣史官傳諭
정조 18년
右議政李秉模箚曰伏以國之大政無過於擧措擧措之大者又無過於伸鬱疏枉而殿下求助之敎每以此爲消弭之本詔如提耳求如渴飮十行纔宣於乙夜油雲已布於翌朝霈然甘澍得自一哉之王心天人感應之竗捷於桴鼓聖念稍可寬矣宸枕稍可安矣然猶對越之誠彌篤於靜攝方寸之禱更切於調適引古人之格論責臣隣之含默不憚煩複導之使言臣誠滿心愧懼不知所以仰塞明旨之萬一也今之議者必以淸理庶獄爲伸鬱疏枉之要而此特伸疏之一端凡物之不得其平不獲其所者皆所謂鬱與枉而解慍之歌所以登於虞絃也然此不待人之言之聖敎中豈今日之時人人樂生家家安業委巷下戶絶怨咨之苦化行而俗美歟數三句語固已到底說盡殿下之所欲聞者豈非生之不能至於樂業之不能至於安怨咨之不能絶於委巷下戶化之不能行俗之不能美歟竊惟人君之德其大有三曰敬天也曰法祖也曰恤民也臣嘗以是三者妄自仰度於政令施措之間則只見其小心翼翼慓慓孜孜實未知其何事久闕何事間斷在朝在野莫不云然雖以殿下撝謙之盛亦必不以臣之此言全歸於贊揚之例語也然而考之治效尙不徯志者蓋亦有說用人之失其道也自三代以及漢唐以下文質損益代各不同而若其得人者治失人者亂王覇一轍古今同軌而知人之道從古聖賢言之已詳或曰知言或曰視其所以觀其所由察其所安以殿下燭理之明萬物情僞無所逃於淵鑑之中試以此觀人之法權衡於廊廟九卿之列則果有一心王室身佩安危者乎甄別流品椳楔各當者乎知生財之大道量一年之出入者乎直哉惟淸夙夜惟寅者乎平韎韋之情嚴詰戎之政者乎廷尉奏當一國稱平者乎通山澤之利安四民之居者乎關節不行民之畏之如包閻羅者乎雖曰籌司創而六官失職大規模大綱領未嘗不寓於其間而所以取之者不過略循資級取辦於一時曷嘗聞其先時儲養如大匠之經營鳩合以擬其用乎敬天法祖恤民之德卽千古臣民所望望於其君而不可得者而迺殿下兼有之太平萬歲指日可期而惟此三者之功必待人而後弘非一人聰明之所可獨運故其效之著於事者日益邈然豈不爲忠臣志士慨然嘆惜處乎伏願聖明赫然奮發先退如臣之無足備數者改卜賢德責以以人事君之義旁招俊乂列于庶位旣知其賢則勿貳勿疑又令各擧所知以備次補又就文蔭武中擇其能爲縣者勿用薦擧之常法籍記莬錄又以列邑分爲煩衝疲三科量其剸理控制蘇救之才以次差遣則雖不中亦必不遠而朝廷之上除却閑雜之論惟以訪問人才爲一代風俗至於欲罷不能之境則日用事爲無一不出於敦實之地而垂拱之治庶可翹足而俟也何難乎樂生安業何有乎怨諮何憂乎化不行而俗不美何患乎鬱不伸而枉不疏乎如其不然由今之道無變今之俗則一或伸鬱而豈復無鬱一或疏枉而豈復無枉乎雖然端本溯源之論恐無出於臣之前箚所陳治心養氣之說而外垂體念之溫批內無孚格之實驗臣之所謂無爲徒勞於求言者不幸其中豈不重可慨惜也哉國朝最重法從以其近香案之前陪淸蹕之後也凡有情理雖在善地外補必思導達而召還仁厚之至也姜克成向來事姑不論本事如何聞其老母疾病沈淹嶺外相望其心絶惻委巷下戶如有似此情境決不暫靳於疏鬱之政況此名在法從之班乎臣非敢隨衆煩聒所欲仰裨者國家大體也惟聖明特推孝理之政亟降放釋之命千萬幸甚前此鞫囚推覈時干連諸囚之滯在營邑之獄者間因朝飭幾皆酌勘而此等罪囚不在金吾秋曹之案營邑之臣以其年久亦不欲擧論申命諸道如北關兩囚已結案者外或有滯囚之類毋論生殺俾卽究竟亦足爲導和之一端竝賜裁處焉答曰省箚具悉卿懇箚辭深得大臣之體看之屢回豈勝嘉嘆大臣之責以人事君更有望於以補不逮附陳兩條竝許施仍傳于洪義浩曰此批答遣史官傳諭